สังคมข่าวหุ้น
ดัชนีตลาดหุ้นไทยวานนี้ (7 มี.ค. 2566) ปิดที่ 1,618.51 จุด บวก 11.63 จุด หรือ 0.72% มีมูลค่าการซื้อขาย 57,540.88 ล้านบาท
ดัชนีตลาดหุ้นไทยวานนี้ (7 มี.ค. 2566) ปิดที่ 1,618.51 จุด บวก 11.63 จุด หรือ 0.72% มีมูลค่าการซื้อขาย 57,540.88 ล้านบาท
7 มี.ค. 2566

ดัชนีตลาดหุ้นไทยวานนี้ (7 มี.ค. 2566) ปิดที่ 1,618.51 จุด บวก 11.63 จุด หรือ 0.72% มีมูลค่าการซื้อขาย 57,540.88 ล้านบาท โดยภาวะการซื้อขายภาคบ่ายดัชนียังเคลื่อนไหวในแดนบวกต่อเนื่องจากภาคเช้า ซึ่งมีแรงซื้อในหุ้น DELTA และ SCC ขณะเดียวกันก็มีแรงขายในหุ้น TRUE ออกมา
แนวโน้มวันนี้จับตาถ้อยแถลงประธานเฟดหากเน้นย้ำขึ้นดอกเบี้ยอาจกดดันตลาดลง โดยให้แนวรับสำคัญ 1,610 จุด และแนวต้าน 1,630-1,635 จุด
“บล.คิงส์ฟอร์ด” ประเมินดัชนีทรงตัวในกรอบ 1,600-1,620 จุด หลังดัชนีปรับตัวลดลงรับกำไร บจ.ไตรมาส 4/2565 ชะลอตัว รอจ้างงานนอกภาคเกษตรสหรัฐฯ วันศุกร์นี้ แนะทยอยซื้อบริเวณดัชนี 1,600 จุด พร้อมชี้เป้า KBANK, SCB, CPALL, DOHOME, GLOBAL, ADVANC, ICHI, PLUS เล็งตัวไหนไว้ ตรงใจหรือป่าว หากชอบก็จัดประหยัดทำไม
“บลจ.พรินซิเพิล” ประเมินแนวโน้มหุ้นไทยปีนี้เคลื่อนไหวไซด์เวย์ มองการลงทุนในหุ้นกู้ที่มีอนุพันธ์แฝง ประเภท KIKO (Knock-InKnock-Out) ที่อ้างอิงกับหุ้นไทย มีโอกาสให้ผลตอบแทนที่ดีกว่าการลงทุนในหุ้น เปิดตัว “กองทุนเปิดพรินซิเพิล คอมเพล็กซ์ รีเทิร์น ห้ามขายผู้ลงทุนรายย่อย” (PRINCIPAL CR-Al) อายุโครงการ 1 ปี เปิดขาย 7-15 มี.ค.นี้ ลงทุนขั้นต่ำ 500,000 บาท
สภาธุรกิจตลาดทุนไทย (FETCO)-กองทุนส่งเสริมการพัฒนาตลาดทุน (CMDF) เผยการถือครองทรัพย์สิน (Assets Holding) ของธุรกิจกองทุนเปิดไทย อยู่ในสินทรัพย์ประเภท Mutual Funds เป็นหลัก ผ่านกองทุนรวมที่จดทะเบียนในประเทศ Luxembourg สูงสุด ชี้ลงทุนกลุ่ม “หุ้นวัฏจักร” มากสุด หมวดธุรกิจด้านการเงิน (Financial Services) นำโด่งสูงถึง 662 กองทุน รองลงมากลุ่มเทคโนโลยีและเฮลท์แคร์
บล.กสิกรไทย รวบรวมผลประกอบการของ บจ.ไทย 10 อันดับแรก ที่มีกำไรสุทธิสูงสุดในปี 2565 ได้แก่ 1. บมจ.ปตท. (PTT) มีกำไรสุทธิ 91,175 ล้านบาท 2. บมจ.ปตท. สำรวจและผลิตปิโตรเลียม (PTTEP) มีกำไรสุทธิ 70,901 ล้านบาท 3. บมจ.บ้านปู (BANPU) มีกำไรสุทธิ 40,519 ล้านบาท 4. บมจ.เอสซีบี เอกซ์ (SCB) มีกำไรสุทธิ 37,546 ล้านบาท 5. บมจ.ธนาคารกสิกรไทย (KBANK) มีกำไรสุทธิ 35,769 ล้านบาท 6. บมจ.ธนาคารกรุงไทย (KTB) มีกำไรสุทธิ 33,698 ล้านบาท 7. บมจ.ไทยออยล์ (TOP) มีกำไรสุทธิ 32,668 ล้านบาท 8. บมจ.อินโดรามา เวนเจอร์ส (IVL) มีกำไรสุทธิ 31,006 ล้านบาท 9. บมจ.ธนาคารกรุงศรีอยุธยา (BAY) มีกำไรสุทธิ 30,713 ล้านบาท 10. บมจ.ธนาคารกรุงเทพ (BBL) มีกำไรสุทธิ 29,306 ล้านบาท
หุ้น SNNP บวก 0.86% โบรกฯ เชียร์ “ซื้อ” มองบวกต่อยอดขายโตต่อเนื่องในปีนี้ จากการบริโภคฟื้นตัว เบื้องต้นคาดกำไรสุทธิไตรมาส 1/2566 เติบโตมากกว่า 30% เมื่อเทียบกับช่วงเดียวกันของปีก่อน โดยคาดยอดขายในไตรมาส 1/2566 โตเกิน 20% เมื่อเทียบกับช่วงเดียวกันของปีก่อน พร้อมเล็งยอดขายปี 2569 ทำได้ถึง 8 พันล้านบาท เร็วกว่าเป้าหมายบริษัท ราคาเป้าหมาย 27.80 บาท
“ดับบลิวเอชเอ ยูทิลิตี้ส์ แอนด์ พาวเวอร์ (WHAUP)” ประกาศเดินเกมรุก บุกการลงทุน ทั้งใน-ต่างประเทศ พร้อมดึงโซลูชันใหม่ ๆ ขยายพอร์ตพลังงานหมุนเวียน (Renewable Energy) แตะ 300 เมกะวัตต์ ล่าสุด ผ่านการคัดเลือกทางเทคนิคโครงการ Feed-in Tariff (FiT) 5 โครงการ ลุ้นผลตัดสินในเดือน มี.ค.นี้
ตลาดหลักทรัพย์ฯ แต่งตั้ง น.ส.จิตติยา ธรรมสรณ์ เป็นผู้ช่วยผู้จัดการ สายงานทรัพยากรบุคคลและพัฒนาองค์กร มีผลตั้งแต่ 9 มีนาคม 2566 สำหรับ น.ส.จิตติยา มีประสบการณ์การทำงานด้านธุรกิจธนาคาร ธุรกิจโทรคมนาคม และบริษัทที่ปรึกษาระหว่างประเทศในองค์กรชั้นนำมากว่า 32 ปี อาทิ ธนาคารไทยพาณิชย์ จำกัด (มหาชน) ธนาคารกสิกรไทย จำกัด (มหาชน) บริษัท ทรู คอร์ปอเรชั่น จำกัด (มหาชน) บริษัท ฟิลลิป มอร์ริส เทรดดิ้ง (ไทยแลนด์) จำกัด บริษัท ไอบีเอ็ม ประเทศไทย จำกัด บริษัท ทีทีแอนด์ที จำกัด (มหาชน) บริษัท เอสวีโอเอ จำกัด (มหาชน)